b'\n_START_ARTICLE_\nZamo\xc5\x9b\xc4\x87\n_START_SECTION_\nIstorie\n_START_PARAGRAPH_\nJan Zamoyski (1542-1605) avea o viziune deja bine configurat\xc4\x83 despre \xc3\xaenf\xc4\x83\xc8\x9bi\xc8\x99area ora\xc8\x99ului imaginat de el. Pe un teren drept ca o tabl\xc4\x83 de \xc8\x99ah, urma s\xc4\x83 se construiasc\xc4\x83 "un ideal ora\xc8\x99 renascentist", pentru a deveni re\xc8\x99edin\xc8\x9b\xc4\x83 a familiilor nobiliare, centru cultural \xc8\x99i comercial. Marele cancelar \xc8\x99i de\xc8\x9bin\xc4\x83tor de p\xc4\x83m\xc3\xa2nturi, supus regelui \xc8\x98tefan al IV-lea de Bathory, avea o idee at\xc3\xa2t de bine cristalizata, \xc3\xaenc\xc3\xa2t putea s\xc4\x83 discute probleme de detaliu cu Bernardo Morando, arhitectul s\xc4\x83u, legate de planurile de construc\xc8\x9bie ale ora\xc8\x99ului. Acest me\xc8\x99ter din Padua, \xc3\xaen b\xc3\xa2z\xc4\x83 contractului semnat cu Jan Zamoyski, a \xc3\xaenceput lucr\xc4\x83rile de construc\xc8\x9bie \xc3\xaen anul 1582, pe un teren ce corespundea perfect scopului pentru care a fost ales. \xc3\x8entemeietorului nu-i lipseau resursele financiare necesare acestei \xc3\xaendr\xc4\x83zne\xc8\x9be \xc3\xaentreprinderi. Jan Zamoyski era un om deosebit de influent, \xc3\xaen calitatea sa de om de stat, reprezentant al casei regale Schlachta. Aceasta este considerat\xc4\x83 a fi una dintre cele mai bine cotate func\xc8\x9bii \xc3\xaen statul polonez, ea fiind foarte c\xc4\x83utat\xc4\x83, p\xc3\xa2n\xc4\x83 la sf\xc3\xa2r\xc8\x99itul secolului trecut, datorit\xc4\x83 faptului c\xc4\x83 astfel se puteau ob\xc8\x9bine cel mai repede \xc3\xaentinse suprafe\xc8\x9be de p\xc4\x83m\xc3\xa2nt sau chiar sate \xc3\xaentregi, locuite de \xc8\x9b\xc4\x83rani. Unul dintre multele \xc8\x9binuturi ale familiei Zamoyski se afla la marginea drumului de leg\xc4\x83tur\xc4\x83 dintre Europa Central\xc4\x83, Europa Nordic\xc4\x83 \xc8\x99i Marea Neagr\xc4\x83. Terenul acestei propriet\xc4\x83\xc8\x9bi corespundea din punct de vedere calitativ cu cel indicat de planurile viitorului ora\xc8\x99. Conform indica\xc8\x9biilor con\xc8\x9binute de planul de construc\xc8\x9bie, me\xc8\x99terul din Padua a \xc3\xaemp\xc4\x83r\xc8\x9bit spa\xc8\x9biul cuprins \xc3\xaentre zidurile ce-l delimitau \xc3\xaen dou\xc4\x83 p\xc4\x83r\xc8\x9bi distincte. Partea dinspre vest, care \xc3\xaen anul 1585 era deja ocupat\xc4\x83 de construc\xc8\x9bia terminat\xc4\x83 a castelului, era destinat\xc4\x83 familiei nobiliare. Partea dinspre est era conceput\xc4\x83 pentru construirea ora\xc8\x99ului comercial, la r\xc3\xa2ndul s\xc4\x83u fiind \xc3\xaemp\xc4\x83r\xc8\x9bit \xc3\xaen trei, corespunz\xc3\xa2nd unui num\xc4\x83r de trei pie\xc8\x9be: Pia\xc8\x9ba Mare, Pia\xc8\x9ba S\xc4\x83rii \xc8\x99i Pia\xc8\x9ba Apei. Lucr\xc4\x83rile \xc3\xaenaintau rapid, sub ochii experimenta\xc8\x9bi ai arhitectului. Mai t\xc3\xa2rziu, ora\xc8\x99ul Zamo\xc5\x9b\xc4\x87 a beneficiat \xc8\x99i de un sistem de fortifica\xc8\x9bii, alc\xc4\x83tuit din maluri \xc3\xaenalte, de ap\xc4\x83rare, din \xc8\x99apte bastioane \xc8\x99i patru por\xc8\x9bi, care amintesc de renumitul arhitect francez, pe nume Vauban. Ora\xc8\x99ul este situat pe un teren neted, sub form\xc4\x83 de pentagon, \xc3\xaen interiorul c\xc4\x83ruia se desf\xc4\x83\xc8\x99oar\xc4\x83 o re\xc8\x9bea bine g\xc3\xa2ndit\xc4\x83 de str\xc4\x83zi cu case, dispuse pe marginea acestora, \xc3\xaen \xc8\x99iruri atent dimensionate. Aceast\xc4\x83 structur\xc4\x83 arhitectonic\xc4\x83 s-a p\xc4\x83strat p\xc3\xa2n\xc4\x83 ast\xc4\x83zi. Zamo\xc5\x9b\xc4\x87 a supravie\xc8\x9buit multor agresiuni, chiar celui de-Al Doilea R\xc4\x83zboi Mondial, c\xc4\x83ruia multe ora\xc8\x99e poloneze i-au c\xc4\x83zut victime. Nici existen\xc8\x9ba "Majoratului de la Zamo\xc5\x9b\xc4\x87" cu actele sale na\xc8\x9bionaliste, nu a l\xc4\x83sat urme ad\xc3\xa2nci \xc3\xaen con\xc8\x99tiin\xc8\x9ba locuitorilor de aici. Cartierele moderne au fost construite la o dep\xc4\x83rtare destul de mare de vechiul centru istoric pentru ca aceast\xc4\x83 bijuterie a arhitecturii urbane renascentise s\xc4\x83 r\xc4\x83m\xc3\xa2n\xc4\x83 intact\xc4\x83. Pentru Zamoyski, toleran\xc8\x9ba religioas\xc4\x83 era principiul de baz\xc4\x83. De aceea, aici convie\xc8\x9buiau nu numai evrei, ci \xc8\x99i comercian\xc8\x9bi din alte \xc8\x9b\xc4\x83ri, precum turci, armeni, ucrainieni, ruteni. Odat\xc4\x83 cu ocuparea ora\xc8\x99ului de trupele naziste, acest principiu \xc8\x99i-a pierdut valabilitatea. Dup\xc4\x83 r\xc4\x83zboi, sinagoga din ora\xc8\x99 a fost reconstruit\xc4\x83, iar biblioteca p\xc4\x83streaz\xc4\x83 documente care aduc m\xc4\x83rturie despre crimele comise \xc3\xaempotriva acestei etnii. Strucaturi dup\xc4\x83 modelul Lublin \xc3\xaempodobesc lunetele, calotele boltite \xc8\x99i ni\xc8\x99ele s\xc4\x83lii mari. Aici, ca semn al permanen\xc8\x9bei, este p\xc4\x83strat\xc4\x83 \xc3\xaenc\xc4\x83 din anul 1950, Cartea Torra._NEWLINE_Imediat dup\xc4\x83 terminarea lucr\xc4\x83rilor de construc\xc8\x9bie ale ora\xc8\x99ului Zamo\xc5\x9b\xc4\x87, Jan Zamoyski a c\xc4\x83utat s\xc4\x83 ob\xc8\x9bin\xc4\x83 pentru acesta un rang egal cu cel al ora\xc8\x99ului Magdeburg. Astfel ora\xc8\x99ul Zamo\xc5\x9b\xc4\x87 a c\xc4\x83p\xc4\x83tat un statut \xc8\x99i mecanisme legistrative necesare dezvolt\xc4\x83rii sale economice \xc8\x99i comerciale. Lu\xc3\xa2nd ca exemplu modelul italian al unui ora\xc8\x99 renascentist, Zamoyski a \xc3\xaenfiin\xc8\x9bat o academie cu dou\xc4\x83 facult\xc4\x83\xc8\x9bi. Poetul Szymos Szymonowie prime\xc8\x99te contractul referitor la \xc3\xaenfiin\xc8\x9barea unui centru de \xc3\xaenv\xc4\x83\xc8\x9b\xc4\x83m\xc3\xa2nt umanist care, ulterior a \xc3\xaensemnat pentru acest ora\xc8\x99, recunoa\xc8\x99terea sa ca important centru cultural al \xc8\x9b\xc4\x83rii. \xc8\x98i ast\xc4\x83zi, cl\xc4\x83direa acestui liceu are aceea\xc8\x99i destina\xc8\x9bie. Criteriile de organizare urbanistic\xc4\x83 se conformeaz\xc4\x83 principiilor arhitectonice ale rena\xc8\x99terii, \xc3\xaen timp ce casele sunt supuse unor puternice influen\xc8\x9be ale stilului baroc. \xc3\x8en Pia\xc8\x9ba Mare, construit\xc4\x83 \xc3\xaen anul 1600 \xc8\x99i m\xc4\x83rit\xc4\x83 dup\xc4\x83 50 de ani, se afl\xc4\x83 cl\xc4\x83direa prim\xc4\x83riei \xc8\x99i un turn cu ceas, care se termin\xc4\x83 cu o cupol\xc4\x83 \xc3\xaen stil baroc, ridicat \xc3\xaen anul 1770. La acesta se adaug\xc4\x83 \xc8\x99i deschiderea frumoas\xc4\x83 a treptelor, dispuse pe dou\xc4\x83 \xc8\x99iruri simetrice, largi, care duc spre intrarea \xc3\xaen Prim\xc4\x83rie. Aceasta se eviden\xc8\x9biaz\xc4\x83 prin frumoase basoreliefuri create artistic. Pergolele din fa\xc8\x9ba magazinelor creeaz\xc4\x83 un spa\xc8\x9biu care te \xc3\xaendeamn\xc4\x83 s\xc4\x83 popose\xc8\x99ti pu\xc8\x9bin \xc3\xaen fa\xc8\x9ba vitrinelor aflate una l\xc3\xa2ng\xc4\x83 alta, \xc3\xaenconjur\xc3\xa2nd Pia\xc8\x9ba Mare \xc8\x99i sc\xc4\x83ld\xc3\xa2nd-o \xc3\xaen luminile lor colorate. Stilul rena\xc8\x99terii se r\xc4\x83sfr\xc3\xa2nge \xc8\x99i asupra arhitecturii pie\xc8\x9belor din centrele istorice ale Europei Centrale. Nici amenaj\xc4\x83rile din acest ora\xc8\x99 nu fac excep\xc8\x9bie, dar Morando a creat un stil arhitectural compozit, \xc3\xaen cadrul c\xc4\x83ruia g\xc4\x83sim elemente specifice arhitecturii italiene, autohtone \xc8\x99i central-europene. Acela\xc8\x99i stil \xc3\xael reg\xc4\x83sim \xc8\x99i la sculpturile \xc8\x99i picturile ce \xc3\xaempodobesc M\xc4\x83n\xc4\x83stirea Sf\xc3\xa2ntul Toma, compus\xc4\x83 din trei nave centrale, ale c\xc4\x83rei lucr\xc4\x83ri au fost terminate \xc3\xaen anul 1598. Fa\xc8\x9bada acestui l\xc4\x83ca\xc8\x99 de cult a suferit, \xc3\xaen secolul al XIX-lea, unele transform\xc4\x83ri \xc3\xaen ceea ce prive\xc8\x99te compozi\xc8\x9bia sa arhitectonic\xc4\x83, predominante fiind, acum, elementele clasiciste. \xc3\x8en capel\xc4\x83, placa comemorativ\xc4\x83 aminte\xc8\x99te vizitatorului, din anul 1618 \xc3\xaencoace, despre fondatorul acestui ora\xc8\x99. Bog\xc4\x83\xc8\x9bia ornamentelor dispuse \xc3\xaen jurul ferestrelor, al por\xc8\x9bilor \xc8\x99i al frontoanelor caselor, creeaz\xc4\x83, \xc3\xaen fond, personalitatea acestui ora\xc8\x99. Fa\xc8\x9bada "Casei c\xc4\x83tre \xc3\x8enger", construit\xc4\x83 \xc3\xaen anul 1634, poart\xc4\x83 aceast\xc4\x83 denumire \xc3\xaen cinstea Arhanghelului Gabriel. Ea este frumos \xc3\xaempodobit\xc4\x83 cu bazoreliefuri ce con\xc8\x9bin imagini orientale stilizate ale unor plante \xc8\x99i animale. Interioarele, c\xc3\xa2ndva apar\xc8\x9bin\xc3\xa2nd unor boga\xc8\x9bi comercian\xc8\x9bi armeni, se remarc\xc4\x83 datoria dispunerii frumoase a ferestrelor lor duble, ce con\xc8\x9bin frize pictate \xc8\x99i tavane cu grinzi frumos \xc8\x99lefuite. Cu toate acestea, nimic din atmosfera interioar\xc4\x83 sau exterioar\xc4\x83, degajat\xc4\x83 de aceste case nu tr\xc4\x83deaz\xc4\x83 opulen\xc8\x9b\xc4\x83 ci, dimpotriv\xc4\x83, persist\xc4\x83 un sim\xc8\x9b estetic echilibrat al arhitecturii, supus \xc3\xaen special func\xc8\x9biunii sale habituale. \xc3\x8en ultimii ani, o mare parte a centrului istoric, con\xc8\x9bin\xc3\xa2nd aceste frumoase case, a fost cu mare aten\xc8\x9bie restaurat. \xc3\x8en spa\xc8\x9biul de dup\xc4\x83 arcade au fost amenajate magazine de confec\xc8\x9bii ce apar\xc8\x9bin unor renumi\xc8\x9bi creatori de mod\xc4\x83, galerii de art\xc4\x83 cu v\xc3\xa2nzare \xc8\x99i restaurante pentru protipendada ora\xc8\x99ului. La numai o arunc\xc4\x83tur\xc4\x83 de b\xc4\x83\xc8\x9b de Pia\xc8\x9ba Comercial\xc4\x83, se afl\xc4\x83 casa natal\xc4\x83 a Rosei Luxemburg, care s-a n\xc4\x83scut \xc3\xaen anul 1870. Ea era fiica unui comerciant evreu bine situat. \xc3\x8en anul 1919, datorit\xc4\x83 convingerilor ei politice de orientare radical-socialist\xc4\x83, a c\xc4\x83zut victim\xc4\x83 unui atentat \xc3\xaempreun\xc4\x83 cu Karl Liebknecht.'